B. Bugár, podpredseda NR SR: (2001-11-07):
Dávam slovo určenému spoločnému spravodajcovi výboru pre financie, rozpočet a menu pánovi poslancovi Vladimírovi Maňkovi a prosím ho, aby informoval Národnú radu o výsledku prerokovania tohto vládneho návrhu vo výboroch. Nech sa páči, pán spravodajca. V. Maňka, poslanec: Vážený pán predsedajúci, vážená pani ministerka, vážené panie poslankyne, vážení páni poslanci, výbor pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona č. 350 o rokovacom poriadku túto spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky svojím uznesením č. 1565 zo dňa 6. septembra 2001 pridelila vládny návrh zákona (tlač 1113) týmto výborom: ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie, výboru pre pôdohospodárstvo, výboru pre sociálne veci a bývanie. A okrem toho iniciatívne prerokoval návrh aj výbor pre vzdelanie, vedu, mládež a šport. Uvedené výbory prerokovali predmetný návrh zákona v stanovenom termíne. Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon (tlač 1113), stanoviská poslancov Národnej rady Slovenskej republiky podané v súlade s § 75 ods. 2 zákona o rokovacom poriadku. K predmetnému návrhu zákona zaujali výbory tieto stanoviská: 1. Odporúčanie pre Národnú radu Slovenskej republiky návrh schváliť – výbor pre vzdelanie, vedu, mládež a šport uznesením č. 304 zo dňa 9. októbra 2001; výbor pre sociálne veci a bývanie uznesením č. 382 zo dňa 11. októbra 2001. 2. Odporúčanie návrh schváliť s pozmeňujúcimi a doplňujúcimi návrhmi – výbor pre financie, rozpočet a menu uznesením č. 788 zo dňa 17. októbra 2001; ústavnoprávny výbor uznesením č. 675 zo dňa 9. októbra 2001; výbor pre hospodárstvo, privatizáciu a podnikanie uznesením č. 619 zo dňa 15. októbra 2001. 3. Neprijaté uznesenie v zmysle § 52 ods. 4 rokovacieho poriadku: Výbor pre pôdohospodárstvo neprijal platné uznesenie, pretože z celkového počtu 12 poslancov prítomných bolo 8, za návrh hlasovali 4 poslanci a 4 poslanci hlasovali proti. Z uznesení výborov uvedených v časti III spoločnej správy vyplynuli tieto pozmeňujúce a doplňujúce návrhy, nebudem ich teraz čítať, sú všetky uvedené v spoločnej správe, je ich 5. Chcem upozorniť, že v päťke vypadol znak paragrafu pred „(38a)“. Čiže má byť v päťke: „V § 38b ods. 2 sa slová“ – a teraz tam chýba paragraf. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 289/1995 Z. z. o dani z pridanej hodnoty (tlač 1113), vyjadrených v ich uzneseniach uvedených v spoločnej správe pod bodom III v súlade s § 79 ods. 4 a § 83 zákona o rokovacom poriadku, vládny návrh zákona, ktorým sa mení a dopĺňa zákon o dani z pridanej hodnoty (tlač 1113), odporúča schváliť s pozmeňujúcimi a doplňujúcimi návrhmi. Predmetná správa výborov k vládnemu návrhu zákona bola schválená uznesením gestorského výboru č. 795 zo dňa 17. októbra 2001. Výbor poveril spravodajcu, aby 1. predniesol spoločnú správu výborov na schôdzi Národnej rady Slovenskej republiky, 2. navrhol Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, a hlasovať o predmetnej správe ihneď po skončení rozpravy k nej. Vážený pán predsedajúci, môžete otvoriť rozpravu k tomuto návrhu. Ďakujem.